Vascus de Quiroga
Vascus de Quiroga (Hispanice: Vasco de Quiroga, natus circa annum 1470, mortuus die 14 Martii 1565) erat primus episcopus Archidioecesis Moreliensis (tum "dioecesis Mechoacana" dicta) et unus iudicum (Hispanice: oidores) secundae Audientiae sive tribunalis Novae Hispaniae in urbe Mexico, quae Novam Hispaniam a die 10 Ianuarii 1531 usque ad diem 16 Aprilis 1535 rexit. Cum antea advocatus et iudex fuisset, prima Audientia ad irritum redacta iudex secundae Audientiae nominatus est. Strenue enixus est, ut regio Mechoacana denuo in ordinem redigeretur, quae seditionibus ac tumultibus vexata erat. Indigenas in vicos Republicas de Indios vocatos congregavit, qui secundum principia ex Thomae Mori Utopia deducta ordinata sunt, ut eos tueretur et facilius mores Christianos necnon varias artes doceret. Duos eiusmodi vicos condidit: Santa Fé de México prope urbem Tacubam in Valle Mexicana sita, et Santa Fé de la Laguna prope Pátzcuaro Mechoacanae. Praeterea permulta templa, deversoria, nosocomia aedificavit et horum sustentationi consuluit. Quod fama eius de tutela Indorum Americanorum adhuc viget, Vascus de Quiroga in quibusdam locis Mechoacanis ad hunc diem sanctus colitur.